Anno Domini millesimo trecentesimo, indictione tertia decima, pontificatus domini Bonifacii pape VIII anno sexto, die Ueneris post festum Assumptionis Beate Marie Uirginis, ad quam diem coram nobis magistris Petro de Sinemuro Eduensis et Bartholomeo de Bosco Cabilonensis, ecclesiarum canonicis, iudicibus seu auditoribus, a sede apostolica deputatis, una cum uenerabili et discreto uiro decano Sedelocensi Eduensis diocesis, in causa appelationis et principalis negotii, que uertitur inter uenerabiles et religiosos uiros abbatem et conuentum monasterii Sancti Stephani Diuionensis, ordinis Sancti Augustini, Lingonensis diocesis, ex una parte ac decanum et capitulum capelle ducis Burgundie, eiusdem loci de Diuione, dicte diocesis, ex altera, predicto decano Sedelocensi se excusante per suas litteras infrascriptas, citati erant coram nobis predictis magistris Petro et Bartholomeo, apud Diuionem, in domo Fratrum Predicatorum, eiusdem loci, predicti decanus et capitulum dicte capelle uisuri presentationem quarumdam litterarum apostolicarum nobis et dicto decano Sedelocensi directarum, quam dicti abbas et conuentus nobis dicta die Ueneris facere intendebant. Ipsa die Ueneris comparentibus in iudicio coram nobis predictis P. et B. apud Diuionem in domum Fratrum Predicatorum eiusdem loci, fratre Hugone abbate predicti monasterii personaliter pro se et magistro Anserico de Laniis, clerico, curato ecclesie Sancti Iohannis Ponti-Scissi, procuratore ipsius abbatis et conuentus predicti monasterii ex una parte et magistro Lamberto decano predicte capelle personaliter pro se ac magistro Odone dicto le Motot clerico, procuratore dictorum decani et capituli ex altera. Predictus abbas, presente dicto Anserico procuratore nobis presentauit, quasdam litteras apostolicas sanas et integras, non uiciatas, non cancellatas nec in aliqua parte sui corruptas, uera bulla cum filo canapis brillatas ut prima facie apparebat, quas cum qua decet reuerentia, recepimus et eas publice legi fecimus per notarium infrascriptum; quarum litterarum tenor dinoscitur esse talis: Bonifacius episcopus, seruus seruorum Dei dilectis filiis, decano Sedelocensi Eduensis diocesis et magistro Petro de Sinemuro Eduensi et Bartholomeo de Bosco Cabilonensis, canonicis ecclesiarum, salutem et apostolicam benedictionem. In causa appelationis et negocii principalis que inter dilectos filios abbatem et conuentum monasterii Sancti Stephani de Diuione, Lingonensis diocesis, ex una parte et decanum et capitulum capelle ducis Burgundie, eiusdem loci de Diuione, ex altera, dicti diocesis, super quibusdam, iuribus parrochialibus et aliis diuersis articulis uertitur, uenerabilem fratrem nostrum, B. episcopum Eduensem tunc decanum Pictauensem capellanum nostrum concessimus partibus auditorem. Sane super libellis hinc inde porrectis inter Raynaldum de Monte Antelini, procuratorem abbatis et conuentus et Andream de Piperno, procuratorem decani et capituli predictorum lite in ipsius auditoris presencia legitime contestata, de calumpnia et ueritate dicenda, prestitis iuramentis, factis positionibus et ad earum aliquas responsionibus subsecutis formatis insuper et datis articulis hinc et inde ac super ipsorum articulorum pertinencia et impertinencia aliquandiu disputato, memoratus auditor, quosdam ex articulis utriusque partis prout erant propositi, quosdam uero uerbis aliquibus de tractis ex eis per interlocutoriam suam, quam super hoc promulgauit in scriptis, admittens aliquos simpliciter, alios uero qua ad certum effectum per interlocutoriam supradictam repulit et reiecit. Cumque per eumdem Andream procuratorem decani et capituli predictorum fuisset ab eadem interlocutoria in eo quod contra partem suam lata fuerat ad nostram audienciam appelatum. Nos, causam huiusmodi appelationis ab eadem interlocutoria interiecte, ac negocii principalis, magistro Bernardo Roiardi canonico Xanctonensi capellano nostro nostrique palatii auditori causarum audiendam commisimus et fine debito terminandam qui demum post processus aliquos coram eo super hoc habitos auditis et plenius intellectis rationibus partium predictarum in aliquibus dictam interlocutoriam infirmauit et in reliquis confirmauit eandem. Uerum quia per ea que coram auditoribus prelibatis in huiusmodi causa sunt habita, non potest de huiusmodi principalis cause meritis apud sedem predictam plene liquere; discretioni nostre de utriusque partis procuratorum assensu per apostolica scripta mandamus quatinus apud dictum Diuionem ab eodem abbati ac aliquibus de dicto conuentu habentibus ab eodem conuentu super hoc sufficiens et speciale mandatum, necnon ab eodem decano et aliquibus de dicto capitulo habentibus ab eodem capitulo similiter sufficiens et speciale mandatum iuramento de ueritate dicenda recepto, ipsos positionibus per procuratores easdem negatis et illis quibus non est sufficienter responsum, faciatis plenarie respondere eos ad id et ad prestandum huiusmodi iuramentum necnon conuentum et capitulum prelibatos ad mandatum huiusmodi faciendum, si necesse fuerit, monitione premisso per censuram ecclesiasticam appelatione post posita compescendo: Ac deinde testes litteras et instrumenta que utraque partium predictarum super earum articulis quos prefatus magister B. una cum positionibus et interrogatoriis ipsarum partium uobis sub sigillo suo transmittit inclusos; coram vobis duxerint producenda, infra quatuor mensium spacium post receptionem presentium, recipiatis solerter litteras et instrumenta predicta, transcribi fideliter faciendo ac testes ipsos iuxta eadem interrogatoria fideliter examinare curetis. Si uero alterutra dictarum partium testes partis alterius uoluerit reprobare uos testes qui super reprobatione huiusmodi producti fuerint, coram uobis infra unius mensis spacium predictos quatuor immediate sequentis, sollicite recipere ac iuxta interrogatoria uobis a partibus exhibenda, si ea exhibere uoluerint. Alioquin secundum datam uobis a Deo prudenciam examinare cum diligentia studeatis dicta omnium testium predictorum ac responsiones quas ad positiones predictas fieri contigerit fideliter in scriptis redacta una cum transcriptis litterarum et instrumentorum eorumdem, necnon positionibus articulis et interrogatoriis supra dictis sub uestris inclusa sigillis ad nostram presenciam quantocius transmissuri ac significaturi, nobisque et quanta fides eisdem testibus litteris et instrumentis fuerit adhibenda. Prefixo partibus termino peremptorio competenti, quo per se uel procuratores ydoneos cum omnibus actis iuribus et munimentis, causam huiusmodi contingentibus nostro se conspectui representent iustam dante domino sentenciam recepture. Diem uero prefixionis huiusmodi et quiquid inde duxeritis faciendum nobis per uestras litteras harum seriem continentes fideliter intimare curetis. Testes autem qui fuerint nominati si se gracia odio uel timore subtraxerint censura simili appelatione cessante compellatio ueritati testimonium perhibere. Quod si non omnes hiis exequendis potueritis interesse duo uestrum ea nichilominus exequantur. Datum Laterani IV idus decembris, pontificatus nostri anno quinto.